CELEX: 32020R1628
Language: sl
Date: 2020-11-03 00:00:00
Title: Izvedbena uredba Komisije (EU) 2020/1628 z dne 3. novembra 2020 o uvedbi naknadnega nadzora Unije nad uvozom etanola iz obnovljivih virov za gorivo

4.11.2020   
               
               
                  SL
               
               
                  Uradni list Evropske unije
               
               
                  L 366/12
               
            
         IZVEDBENA UREDBA KOMISIJE (EU) 2020/1628
         z dne 3. novembra 2020
         o uvedbi naknadnega nadzora Unije nad uvozom etanola iz obnovljivih virov za gorivo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (1) in zlasti člena 10 Uredbe,
         ob upoštevanju Uredbe (EU) 2015/755 Evropskega parlamenta in Sveta z dne 29. aprila 2015 o skupnih pravilih za uvoz iz nekaterih tretjih držav (2) in zlasti člena 7 Uredbe,
         po posvetovanju z odborom za zaščitne ukrepe in skupna pravila za izvoz,
         ob upoštevanju naslednjega:
         
                     (1)
                  
                  
                     V skladu s členom 2 Uredbe (EU) 2015/478 je Francija obvestila Komisijo, da bi bil glede na trende uvoza etanola iz obnovljivih virov za gorivo verjetno potreben nadzor. Francija je zlasti zahtevala uvedbo naknadnega nadzora.
                  
               
                     (2)
                  
                  
                     V skladu s členom 10 Uredbe (EU) 2015/478 se lahko uvede nadzor Unije, kadar uvozni trend izdelka grozi, da bo povzročil škodo proizvajalcem Unije, in kadar interesi Unije tako zahtevajo. Tudi člen 7 Uredbe (EU) 2015/755 dopušča možnost uvedbe nadzora, kadar je to v interesu Unije. Naknadni nadzor se lahko uvede na podlagi obeh uredb, in sicer v skladu s členom 10(1)(a) oziroma členom 7(1)(a).
                  
               
                     (3)
                  
                  
                     Na podlagi informacij, ki jih je predložila Francija, se je uvoz etanola iz obnovljivih virov za gorivo v Unijo med letoma 2017 in 2019 povečal za 512 %, in sicer s 87,6 tisoč ton na 536,2 tisoč ton. Poleg tega so cene uvoza etanola iz obnovljivih virov za gorivo iz glavnih šestih virov uvoza v letu 2019 v povprečju nelojalno znižale prodajne cene proizvajalcev Unije za 15 %.
                  
               
                     (4)
                  
                  
                     Ocenjena poraba EU etanola iz obnovljivih virov za gorivo se je med letoma 2017 in 2019 povečala za 10 %, in sicer s 3,9 milijona ton na 4,3 milijona ton. V istem obdobju pa se je svetovna proizvodnja etanola iz obnovljivih virov za gorivo povečala z 80,6 milijona ton na 87,5 milijona ton. Zaradi obsega svetovne proizvodnje v primerjavi s skupno porabo v EU se šteje, da lahko celo manjše motnje na svetovnem trgu etanola iz obnovljivih virov za gorivo zelo močno vplivajo na ponudbo na trgu EU, tako v smislu količin kot cen.
                  
               
                     (5)
                  
                  
                     Poleg tega je približno 84 % celotne svetovne proizvodnje etanola iz obnovljivih virov za gorivo (več kot 70 milijonov ton) koncentriranih v ZDA (54 %) in Braziliji (30 %). Ti dve državi imata tako veliko proizvodno zmogljivost, da lahko celo omejen presežek njune letne proizvodnje povzroči preveliko ponudbo na svetovnem trgu, kar bi lahko imelo negativne posledice za veliko manjše trge, kot je EU. Uvoz iz ZDA v EU se je v zadnjih treh letih enakomerno povečeval, uvoz iz Brazilije pa se je močno povečal v prvih mesecih leta 2020.
                  
               
                     (6)
                  
                  
                     Opozoriti je treba tudi, da je bilo na trgu ZDA v zadnjih petih letih že opaziti rahlo presežno zmogljivost, zaradi česar so številne države (npr. Brazilija, Kitajska, Peru, Kolumbija) sprejele ali obnovile ukrepe za omejitev ravni uvoza etanola iz obnovljivih virov za gorivo iz ZDA. Očitno je, da se količine, ki so bile prej izvožene iz ZDA na navedene trge, zdaj lahko preusmerijo na druge trge, kot je na primer trg EU. Poleg tega je treba opozoriti, da so bili protidampinški ukrepi EU za etanol iz obnovljivih virov za gorivo razveljavljeni maja 2019.
                  
               
                     (7)
                  
                  
                     Ker se je uvoz v zadnjih letih povečal, so se tržni deleži industrije Unije zmanjšali. Povpraševanje v EU se je v zadnjih mesecih povsem ustavilo, gospodarski položaj industrije Unije pa se je poslabšal. Ko bo trg okreval, se lahko pričakuje, da se bodo obstoječe neizkoriščene zaloge v glavnih državah proizvajalkah zunaj EU množično izvažale v EU, kar bo industriji EU preprečilo okrevanje. Poleg tega ni mogoče izključiti, da bi lahko nekatere vlade v prizadevanjih za ohranitev proizvodnih dejavnosti uvedle subvencije ali druge oblike podpore v korist svoje industrije etanola. V ZDA se že razpravlja o nekaterih podpornih projektih.
                  
               
                     (8)
                  
                  
                     Na podlagi nedavnih trendov uvoza etanola iz obnovljivih virov za gorivo in trenutne presežne zmogljivosti se lahko v bližnji prihodnosti hitro razvijejo škodljivi učinki na proizvajalce Unije.
                  
               
                     (9)
                  
                  
                     Zato je v interesu Unije, da se izvaja naknadni nadzor nad uvozom etanola iz obnovljivih virov za gorivo, da se zagotovijo statistični podatki, preden se objavijo uradni statistični podatki o uvozu, na podlagi katerih se bodo lahko hitro analizirali uvozni trendi iz vseh držav, ki niso članice EU. Zaradi občutljivosti trga etanola iz obnovljivih virov za gorivo v Uniji na nenadne spremembe na svetovnih trgih so potrebne hitro dostopne napovedi o gibanju trgovine.
                  
               
                     (10)
                  
                  
                     Ker se lahko etanol za gorivo uvrsti pod različne tarifne številke KN, ki vsebujejo druge izdelke, bi bilo treba oblikovati posebne oznake TARIC, da se zagotovi ustrezen nadzor, omejen le na zadevni izdelek. Obseg naknadnega nadzora vključuje izdelke, navedene v Prilogi.
                  
               
                     (11)
                  
                  
                     Sistem nadzora bi bilo treba uvesti za obdobje enega leta, kar se šteje za zadostno za spremljanje razvoja uvoza med okrevanjem trga, dokler se situacija ne stabilizira –
                  
               SPREJELA NASLEDNJO UREDBO:
         
            Člen 1
            
               1.   Za sprostitev etanola iz obnovljivih virov za gorivo, navedenega na seznamu v Prilogi k tej uredbi, v prosti promet Unije velja naknadni nadzor Unije v skladu z Uredbo (EU) 2015/478 in Uredbo (EU) 2015/755.
            
            
               2.   Klasifikacija izdelkov iz te uredbe temelji na TARIC. Poreklo izdelkov iz te uredbe se določi v skladu s členom 60 Uredbe (EU) št. 952/2013 Evropskega parlamenta in Sveta (3).
            
         
         
            Člen 2
            Ta uredba začne veljati dan po objavi v Uradnem listu Evropske unije.
            Ta uredba se začne uporabljati dan po objavi v Uradnem listu Evropske unije in velja eno leto.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 3. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 83, 27.3.2015, str. 16.
         
            (2)  UL L 123, 19.5.2015, str. 33.
         
            (3)  Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).
      
      
         
            PRILOGA
            Seznam izdelkov, za katere velja naknadni nadzor Unije
            Zadevni izdelek, ki je predmet naknadnega nadzora, je etanol iz obnovljivih virov za gorivo, tj. etilni alkohol, proizveden iz kmetijskih proizvodov (kot navedeno v Prilogi I k Pogodbi o delovanju Evropske unije), denaturiran ali nedenaturiran, razen proizvodov z vsebnostjo vode več kot 0,3 mas. %, izmerjeno v skladu s standardom EN 15376, vendar vključno z etilnim alkoholom, proizvedenim iz kmetijskih proizvodov (kot navedeno v Prilogi I k Pogodbi o delovanju Evropske unije), v mešanicah bencina z vsebnostjo etilnega alkohola več kot 10 vol. %, ki se uporablja za gorivo. Zadevni izdelek zajema tudi etilni alkohol, proizveden iz kmetijskih proizvodov (kot navedeno v Prilogi I k Pogodbi o delovanju Evropske unije), vsebovan v etil terc-butil etru (ETBE).
            Obseg izdelka je omejen izključno na etanol iz obnovljivih virov, ki se uporablja za gorivo. Zato sintetični etanol in etanol iz obnovljivih virov, ki sta namenjena za druge namene kot gorivo, tj. za industrijsko uporabo in uporabo v pijačah, nista zajeta v tej zahtevi.
            Zadevni izdelek se trenutno uvršča pod naslednje oznake KN in TARIC:
            
                        OZNAKE KN
                     
                     
                        RAZŠIRITVE OZNAK TARIC
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66